Broj: 711-I-2485-M-370/22-11-17

Zagreb, 9. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. točke 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21.), **na zahtjev obveznice Nataše Mikuš Žigman, državne tajnice u Ministarstvu gospodarstva i održivog razvoja,** za davanjem suglasnosti Povjerenstva,na 196. sjednici, održanoj dana 9. prosinca 2022.g., donosi

**ODLUKU**

**Na temelju članka 23. stavka 6. ZSSI/21-a daje se suglasnost obveznici Nataši Mikuš Žigman, državnoj tajnici u Ministarstvu gospodarstva i održivog razvoja, da nakon prestanka obnašanja navedene dužnosti može stupiti u radni odnos u trgovačkom društvu Podravka prehrambena industrija d.d. na radnom mjestu direktora Sektora Poslovna održivost i zelena transformacija, s obzirom da iz utvrđenih okolnosti poslovnih odnosa između Ministarstva gospodarstva i održivog razvoja te navedenog trgovačkog društva, koji su nastali u vrijeme obnašanja njezine dužnosti, proizlazi da kod obveznice ne postoji sukob interesa.**

Obrazloženje

Zahtjev za izdavanjem suglasnosti Povjerenstva podnijela je obveznica Nataša Mikuš Žigman, državna tajnica u Ministarstvu gospodarstva i održivog razvoja. U knjigama ulazne pošte Povjerenstva zahtjev je zaprimljen 26. kolovoza 2022. pod poslovnim brojem 711-U-7514-M-370/22-01-3, povodom kojeg se vodi predmet broj M-370/22.

Uvidom u podatke Registra obveznika kojeg ustrojava i vodi, Povjerenstvo je utvrdilo da je Nataša Mikuš Žigman obnašala dužnost državne tajnice u Ministarstvu gospodarstva, poduzetništva i obrta od 17. studenoga 2016. do 24. rujna 2020., te da nakon izmjene djelokruga tijela državne uprave obnaša dužnost državne tajnice u Ministarstvu gospodarstva i održivog razvoja od 24. rujna 2020. do danas pa nadalje.

Člankom 3. stavkom 1. podstavkom 6. ZSSI/21-a propisano je da su državni tajnici obveznici u smislu tog Zakona, stoga je Nataša Mikuš Žigman povodom obnašanja dužnosti državne tajnice u Ministarstvu gospodarstva i održivog razvoja dužna pridržavati se odredbi navedenog Zakona.

Obveznica navodi da se obraća Povjerenstvu sukladno članku 23. stavku 6. ZSSI/21-a sa zamolbom za davanje suglasnosti za stupanje u radni odnos nakon prestanka obnašanja dužnosti. Navodi da je od 17. studenog 2016. do 25. rujna 2020. obnašala dužnost državne tajnice u Ministarstvu gospodarstva, poduzetništva i obrta, te da je nakon izmjene ustrojstva i djelokruga tijela državne uprave te ustrojavanja Ministarstva gospodarstva i održivog razvoja 26. rujna 2020. imenovana na dužnost državne tajnice u Ministarstvu gospodarstva i održivog razvoja.

Nadalje navodi da joj je od strane trgovačkog društva Podravka d.d. ponuđeno sklapanje ugovora o radu za radno mjesto direktora Sektora „Poslovna održivost i zelena transformacija“*.* Ističe da je u razdoblju u kojem obnaša dužnost državne tajnice nastao poslovni odnos između Ministarstva gospodarstva i održivog razvoja i trgovačkog društva Podravka prehrambena industrija d.d. (u daljnjem tekstu: Podravka d.d.) na način da je istom društvu 16. i 31. srpnja 2020. Ministarstvo odobrilo pravo na poreznu povlasticu u ukupnom iznosu od 110.799,47 kn, sukladno odredbama Zakona o državnoj potpori za istraživačko-razvojne projekte („Narodne novine“, broj 64/18.) i Uredbe Komisije Europske unije (u daljnjem tekstu: EU) broj 651/14. od 17. lipnja 2014.

Također iznosi da je, pored ovog poslovnog odnosa, u tom razdoblju nastao i drugi poslovni odnos u okviru Operativnog programa konkurentnost i kohezija 2014.-2020., sukladno Programu dodjele državnih potpora za povećanje razvoja novih proizvoda i usluga koji proizlaze iz aktivnosti istraživanja i razvoja (faza II) i Uredbi Komisije Europske unije broj 651/14., u kojem je Ministarstvo, nakon postupka evaluacije projektnog prijedloga koji je provela Hrvatska agencija za malo gospodarstvo, inovacije i investicije (u daljnjem tekstu: HAMAG – BICRO), društvu Podravka d.d. 8. rujna 2020. dodijelilo pravo na korištenje 3.055.545,56 kn iz proračuna Europske unije za provedbu projekta „Razvoj inovativnih proizvoda od nusproizvoda tijekom prerade povrća“.

U odnosu na prvi poslovni odnos, obveznica navodi da provjeru i ocjenu o tome je li određena pravna osoba ostvaruje pravo na poreznu povlasticu provodi Hamag-Bicro, čija je nadležnost agencije, kao provedbenog tijela, uređena člankom 3. stavkom 2. Pravilnika o državnoj potpori za istraživačko razvojne projekte („Narodne novine“, broj 9/19). Iznosi da temeljem provedene procjene čelnik Ministarstva formalno donosi odluku kojom se utvrđuje pravo trgovačkog društva na umanjenje porezne obveze te da osobno nije na bilo koji način bila uključena u bilo koji dio procjene ili donošenje odluke o odobrenju prava na poreznu povlasticu, jer je navedena problematika iz djelokruga Sektora za inovacije, za koji je bio zadužen Mario Antonić, bivši državni tajnik u Ministarstvu gospodarstva i održivog razvoja do 24. rujna 2020.

Obveznica u zahtjevu napominje da je, nakon što je navedeni obveznik prestao obnašati dužnost državnog tajnika, imenovana članicom 13-članog Upravnog odbora agencije Hamag-Bicro rješenjem od dana 26. studenog 2020., koje prileži zahtjevu za mišljenjem, te da tijekom obavljanja navedene funkcije Upravni odbor nije odlučivao u navedenim poslovnim odnosima, s obzirom da sukladno članku 14. stavku 2. Statuta agencije Hamag-Bicro („Narodne novine“, broj 107/14., 72/15., 116/15., 97/17. i 29/21.), odlučivanje o takvim predmetima ne spada u njegov djelokrug.

Navodi da Upravni odbor prethodno odobrava dokumente, koje priprema Uprava, i to opće akte kojima se uređuje obavljanje djelatnosti agencije Hamag-Bicro, plan troškova i investicija, polugodišnja izvješća o radu i o rezultatima poticajnih mjera, godišnje obračune i financijske izvještaje, mjere za poticanje osnivanja i razvoja subjekata malog gospodarstva te za privlačenje investicija u poduzetništvu, pojedinačne odluke o odobrenju kreditiranja subjekata malog gospodarstva iznad iznosa od 10.000.000,00 kuna pod povoljnijim uvjetima, jamstva iznad iznosa od 10.000.000,00 kuna za kredite koje subjektima malog gospodarstva odobre banke i druge pravne osobe te da donosi pojedinačne odluke o davanju kontrajamstava iznad iznosa od 10.000.000,00 kuna, pojedinačne odluke o davanju financijskih potpora iznad iznosa od 10.000.000,00 kuna za smanjenje troškova kredita koje subjektima malog gospodarstva odobre banke i druge pravne osobe, pojedinačne odluke o subvencioniranju kamata iznad iznosa od 10.000.000,00 kuna po kreditima koje su banke i ostale osobe odobrile subjektima malog gospodarstva, pojedinačne odluke o davanju potpora iznad iznosa od 10.000.000,00 kuna za povećanje zapošljavanja, stručnu i poduzetničku izobrazbu, prekvalifikaciju i dokvalifikaciju, za sudjelovanje na međunarodnim sajmovima i specijaliziranim izložbama u zemlji i inozemstvu, za pružanje stručne pomoći subjektima malog gospodarstva, uključivo i putem elektroničkih medija, pojedinačne odluke o davanju poticaja za uspostavu i financiranje izgradnje, opremanje i pokrivanje troškova stručne pomoći subjekata malog gospodarstva različitim poduzetničkim potpornim institucijama iznad iznosa od 10.000.000,00 kuna, pojedinačne odluke o davanju potpora za istraživanje, razvoj i inovacije u privatnom i javnom sektoru iznad iznosa od 10.000.000,00 kuna, pojedinačne odluke o pružanju poticaja za uspostavu i financiranje izgradnje, opremanja i pokrivanje operativnih troškova različitih pravnih subjekata koji čine tehnologijsku infrastrukturu za transfer tehnologije i/ili podršku malih i srednjih trgovačkih društava s potencijalom brzog rasta (primjerice rizični kapital, uvjetni zajmovi, beskamatni zajmovi) iznad iznosa od 10.000.000,00 kuna, pojedinačne odluke u vezi jednog poduzeća koje bi dovele do kumulativne podrške neovisnom poduzeću, i/ili partnerskom poduzeću i/ili povezanom poduzeću u smislu Uredbe (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora, Prilog I. članak 3. stavak 2. i stavak 3. ili grupe poduzeća, u iznosu koji premašuje 10.000.000,00 kuna, pojedinačne odluke u bilo kojem iznosu u vezi financijskih transakcija za poslove izvan teritorija Republike Hrvatske, odluke o bilo kojim drugim financijskim transakcijama i sporazumima u iznosima iznad 10.000.000,00 kuna, te sve ostale odluke koje se kvalificiraju kao značajne odluke s obzirom na značajni utjecaj istih na poslovanje i/ili financijske rezultate navedene Agencije.

U odnosu na drugi poslovni odnos, obveznica ističe da se dodjela bespovratnih sredstava iz proračuna Europske unije u okviru Operativnog programa Konkurentnost i kohezija 2014-2020. provodi u skladu sa precizno uređenim postupovnim pravilima koja uključuju višestruke kontrole, sve u cilju toga da postupak dodjele EU sredstava bude zakonit i transparentan, sa odgovarajućim revizijskim tragom. Navodi kako je Zakonom o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u razdoblju 2014-2020 („Narodne novine“, broj 92/14.), te Zajedničkim nacionalnim pravilima koje donosi ministar nadležan za regionalni razvoj i fondove Europske unije, koji obvezuju sve institucije koje sudjeluju u dodjeli sredstava, uspostavljen detaljno razrađen sustav upravljanja, kontrole i revizije svih poslovnih procesa, te da su precizno propisane uloge i odgovornosti pojedinih tijela i osoba, pri čemu su za reviziju sustava i pojedinih operacija/aktivnosti zadužene Agencija za reviziju sustava provedbe programa Europske unije te Europska komisija.

Ministarstvo regionalnoga razvoja i fondova Europske unije je tijelo sveukupno nadležno za upravljanje i provedbu navedenog Operativnog programa te isto državno tijelo, ovisno o sadržaju pojedinačnih programa potpore, može dio procesa prenijeti na drugo tijelo državne ili javne uprave, ali pritom prema tijelima Europske unije zadržava konačnu odgovornost za ispravno upravljanje, zbog čega je Ministarstvo regionalnoga razvoja i fondova Europske unije, razradilo i implementiralo sustav nadzora i kontrole nad tijelima kojima prenosi određeni dio posla.

Navodi da je Program dodjele državnih potpora za povećanje razvoja novih proizvoda i usluga koje proizlaze iz aktivnosti istraživanja i razvoja (faza II), u okviru kojeg je dodijeljena potpora društvu Podravka d.d., prenesen na upravljanje Ministarstvu gospodarstva i održivog razvoja, kao Posredničkom tijelu 1. razine, te agenciji Hamag-Bicro, kao Posredničkom tijelu 2. razine.

Obveznica napominje da su odgovornosti Ministarstva gospodarstva i održivog razvoja vezano uz Program dodjele državnih potpora u kojima je sudjelovalo društvo Podravka d.d. uključivale pripremu nacrta programa potpora koje po izradi odobrava Ministarstvo financija, pripremu nacrta Poziva za dodjelu bespovratnih sredstava, kao i kriterija za odabir projekata koje odobravaju Ministarstvo regionalnoga razvoja i fondova EU i Odbor za praćenje, objavu Poziva na dodjelu bespovratnih sredstava, donošenje odluke o financiranju i sklapanju ugovora, nakon postupka ocjene projektnih prijedloga koji provodi agencija Hamag-Bicro, te izvršenje plaćanja i praćenje provedbe.

Postupak ocjene projektnih prijedloga prijavitelja na ovaj Poziv za dodjelu bespovratnih sredstava dodijeljen je u nadležnost agenciji Hamag-Bicro, kao Posredničkom tijelu 2. razine, čiji rad u tom dijelu izravno provjerava i nadzire Ministarstvo regionalnoga razvoja i fondova Europske unije, kao tijelo koje je taj zadatak delegiralo, dok za potrebe ocjene projektnih prijedloga Hamag-Bicro sastavlja višečlano povjerenstvo u čijem radu sudjeluju djelatnici te agencije, po potrebi djelatnici Ministarstva gospodarstva i održivog razvoja, kao i vanjski stručnjaci za kvalitativnu ocjenu projekata za pojedina specifična sektorska pitanja (primjerice iz područja energetike, biotehnologije,...). Izvješće o ocjeni svakog pojedinačnog projektnog prijedloga potpisuju svi članovi Povjerenstva za odabir te dva člana Uprave agencije Hamag-Bicro.

Obveznica navodi da je do mjeseca kolovoza 2020. i ustrojavanja Ministarstva gospodarstva i održivog razvoja obavljala funkciju čelnika Posredničkog tijela 1. razine za Operativni program Konkurentnost i kohezija 2014.-2020., a od je tog datuma ovo funkciju na sebe preuzeo ministar gospodarstva i održivog razvoja, koji je sve operativne poslove povjerio ravnatelju Uprave za programe i projekte EU, europske i međunarodne poslove, koji je za njihovo obavljanje bio odgovoran izravno ministru.

Navodi da je u konkretnom slučaju evaluaciju projektne prijave društva Podravka d.d. proveo Hamag-Bicro, te da su nakon zaprimanja izvješća, odnosno ocjene ove Agencije da je projektni prijedlog društva Podravka d.d. zadovoljio kriterije za dodjelu EU sredstava, sve proceduralne kontrole prije donošenja odluke o financiranju i sklapanja ugovora proveli zaposlenici Uprave za programe i projekte EU, europske i međunarodne poslove te ravnatelj Uprave izravno odgovoran ministru gospodarstva i održivog razvoja. Temeljem provedenih kontrola, ministar gospodarstva i održivog razvoja potpisao je 8. rujna 2020. godine odluku o financiranju te je ugovor o dodjeli bespovratnih sredstava potpisan 8. prosinca 2020. od strane ministra gospodarstva i održivog razvoja, predsjednika i člana Uprave Hamag-Bicro te članice Uprave društva Podravka d.d.

Obveznica navodi da ugovor o dodjeli bespovratnih EU sredstava sa društvom Podravka d.d. čini samo jedan od ukupno preko 5400 ugovora o dodjeli bespovratnih EU sredstava sklopljenih između Ministarstva i različitih subjekata u vremenskom razdoblju od trenutka donošenja rješenja Vlade Republike Hrvatske, kojom je imenovana na dužnost državne tajnice u Ministarstvu gospodarstva i održivog razvoja do danas, od čega više od 5200 ugovora s privatnim poslovnim subjektima. Naglašava da je postupanje svih zaposlenika Ministarstva visoko formalizirano i regulirano procedurama, sve s ciljem sprječavanja bilo kakve mogućnosti jednostranog utjecanja na donošenje odluka.

U zahtjevu se iznosu kako je iz navedenih brojčanih pokazatelja razvidno da je Ministarstvo u ugovornom odnosu s velikim brojem subjekata, čime bi se obveznik kojem bi se zabranilo zasnivanje radnog odnosa u istima stavio u nepovoljan položaj, te da bi uskrata tražene suglasnosti za sklapanje ugovora o radu mogla predstavljati ograničavanje prava na rad i slobodu rada zajamčene člankom 55. Ustava Republike Hrvatske, koje bi moralo biti razmjerno naravi potrebe za ograničenjem.

Obveznica iznosi da je društvu Belupo d.d., koje pripada Grupi Podravka, Ministarstvo prije njezinog stupanja na dužnost temeljem odredbi Zakona o poticanju ulaganja dodijelilo pravo na kapitalnu potporu i poreznu povlasticu umanjenja poreza na dobit, koju društvo Belupo d.d. ima pravo koristiti do kraja 2023., te da realizacija porezne olakšice ovisi o ostvarenoj dobiti društva na godišnjoj razini i odobrava se temeljem godišnjih financijskih izvještaja za prethodnu godinu. Iznosi da administrativne poslove vezane uz Zakon o poticanju ulaganja obavlja Sektor za investicije, Služba za poticanje investicija te da u trenutku donošenja odluke o pravu na poreznu povlasticu nije obnašala javnu dužnost.

Obveznica zaključno iznosi da je zatražila mišljenje profesora sa Katedre za trgovačko pravo i pravo društava na Pravnom fakultetu Sveučilišta u Zagrebu, koje prileži zahtjevu za mišljenjem, u kojem se navodi da naziv direktora ne treba poistovjetiti s upravljačkom funkcijom ukoliko iz sadržaja posla ne proizlazi da osoba ne može samostalno, u ovom slučaju bez odluka uprave društva, donositi ili provoditi odluke od značaja za društvo, te da mjesto direktora Sektora „Poslovna održivost i zelena transformacija“ nije upravljačka funkcija u kontekstu ZSSI/21-a, što je stav za koji obveznica ističe da ga je Povjerenstvo zauzelo u sličnim predmetima.

U navedenom se mišljenju Katedre za trgovačko pravo i pravo društava na Pravnom fakultetu Sveučilišta u Zagrebu obrazlaže da Statut društva Podravka d.d. i Poslovnik o radu uprave ne uređuju mjesto direktora Sektora „Poslovna održivost i zelena transformacija“, već da Pravilnik o poslovnoj organizaciji Grupe Podravka pod točkom 7.0 sadrži opis poslova direktora Sektora kojim su utvrđeni njegova odgovornost i zadatci. Navodi se da direktor Sektora ne može prema opisu posla samostalno donositi odluke koje bi obvezivale društvo, niti te odluke može samostalno, bez intervencije društva, provoditi, jer je za sve za što je nadležan u okviru obavljanja posla potrebno da uprava donese odgovarajuće odluke koje će tek time postati pravno i poslovno relevantne te moći obvezivati društvo prema van, u odnosu prema trećima, kao i unutar društva, s obzirom da je obveza direktora Sektora o svemu obavijestiti predsjednicu uprave.

Sukladno svemu iznesenom, obveznica traži da joj Povjerenstvo izda suglasnost na sklapanje ugovora kojim stupa u radni odnos u društvu Podravka d.d. po razrješenju s dužnosti državne tajnice u Ministarstvu gospodarstva i održivog razvoja.

Povjerenstvo je dopisom Broj: 711-I-1703-M-370/22-02-17 od 2. rujna 2022. od Ministarstva gospodarstva i održivog razvoja zatražilo očitovanjejesu li u razdoblju od studenoga 2016. do danas nastajali poslovni odnosi Ministarstva gospodarstva i održivog razvoja sa trgovačkim društvom Podravka d.d., ako jest što je bio predmet istih, tko je i u kojem postupku odlučivao o njihovu nastanku, koliko je iznosila vrijednost svakog poslovnog odnosa, te je li obveznica Nataša Mikuš Žigman poduzimala radnje vezane za njegov nastanak i koje je radnje poduzimala, zajedno sa pozivom za dostavom dokumentacije koja se odnosi na nastanak navedenog poslovnog odnosa (prijedlozi, odluke, ugovori i dr.). Istim je dopisom Ministarstvo pozvano navesti koji je pravni temelj za članstvo navedene obveznice u Upravnom odboru HAMAG - BICRO, odnosno je li imenovana na funkciju članice navedenog Upravnog odbora kao predstavnica Ministarstva, s obzirom da obnaša dužnost državne tajnice.

Povjerenstvo je dopisom Broj: 711-I-1704-M-370/22-03-17 od 2. rujna 2022. od agencije HAMAG - BICRO zatražilo očitovanjeje li u razdoblju od studenoga 2016. HAMAG - BICRO u okviru svoje nadležnosti poduzimao radnje evaluacije ili provjere prijava, odnosno projekata ili druge radnje koji su prethodili nastanku poslovnih odnosa između drugih državnih tijela i trgovačkog društva Podravka d.d., ako jest tko je o tome odlučivao, te je li obveznica Nataša Mikuš Žigman, kao članica Upravnog odbora Agencije sudjelovala u navedenim radnjama, zajedno s dokumentacijom koja se odnosi na nastanak navedenog poslovnog odnosa (prijedlozi, odluke, ugovori i dr.).

Ministarstvo gospodarstva i održivog razvoja očitovalo se dopisom, klasa: 011-01/22-01/627, urbroj: 517-14-22-2 od 26. rujna 2022. u kojem se navodi da Ministarstvo provodi poticajne mjere sukladno Zakonu o državnoj potpori za istraživačko-razvojne projekte te Pravilniku o državnoj potpori za istraživačko-razvojne projekte, kao i da je cilj navedenog Zakona povećanje ulaganja privatnog sektora u istraživanje i razvoj, povećanje broja poduzetnika koji ulažu u istraživanje i razvoj te poticanje suradnje poduzetnika s organizacijama za istraživanje i širenje znanja na istraživačko-razvojnim projektima. Navodi se da se potpora u smislu navedenog Zakona odnosi na poreznu olakšicu za istraživačko-razvojne projekte i studije izvedivosti, a ostvaruje se kao pravo na dodatno umanjenje osnovice poreza na dobit, odnosno poreza na dohodak za opravdane troškove te da su korisnici državne potpore mali, srednji i veliki poduzetnici i fizičke osobe koje su obveznici poreza na dobit, odnosno poreza na dohodak, koje imaju poslovnu jedinicu ili podružnicu na području Republike Hrvatske u trenutku odobravanja potpore, pri čemu razdoblje realizacije projekta može biti do tri godine od početka projekta, a istraživačko-razvojni projekt obuhvaća jednu ili više kategorija istraživanja: temeljno istraživanje, industrijsko istraživanje, eksperimentalni razvoj ili studiju izvedivosti.

Također se navodi da sukladno navedenom Zakonu i Pravilniku, Ministarstvo provedbu pojedinih aktivnosti u postupku davanja potpore povjerava HAMAG- BICRO-u, kao provedbenom tijelu. Ističe se da povjeravaju aktivnosti administrativne provjere, provjere prihvatljivosti korisnika, projekta, aktivnosti i troškova, evidentiranja korisnika potpore za istraživačko-razvojne projekte, praćenje realizacije projektnih aktivnosti i troškova projekta, te izvještavanje o rezultatima i učincima potpora prema zadanim indikatorima za vrijeme i nakon završetka projekta.

Ističe se da Ministarstvo nakon provedenog postupka obrade i vrednovanja prijave temeljem nalaza i mišljenja provedbenog tijela, izdaje korisniku potpore potvrdu o statusu korisnika potpore ili obavijest o neprihvaćanju prijave, te da je korisnik potpore tijekom trajanja projekta dužan provedbenom tijelu podnositi godišnje izvješće o izvršenju projektnih aktivnosti, ostvarenim troškovima i korištenju potpore. Godišnje izvješće podnosi se u tekućoj godini za prethodnu godinu te Ministarstvo nakon obrađenog godišnjeg izvješća, temeljem nalaza i mišljenja provedbenog tijela, izdaje odobrenje za korištenje potpore za prethodno razdoblje, odnosno donosi odluku o gubitku statusa korisnika potpore.

U očitovanju se navodi da je trgovačko društvo Podravka d.d. podnijelo četiri prijave temeljem navedenog Zakona, i to za „Razvoj pastoznih dodataka jelima od povrća i začina bez dodanih aditiva i palminog ulja, za univerzalnu primjenu“, prijava podnesena 16. srpnja 2020., status korisnika potpore odobren je 2. studenog 2020., trajanje projekta od 20. srpnja 2020. do 20. srpnja 2021., planirana vrijednost projekta: 302.929,64 kn, planirana vrijednost potpore 73.408,09 kn, ostvarena vrijednost potpore 31.477,05 kn, za „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“, prijava podnesena 31. srpnja 2020., status korisnika potpore odobren je 9. studenog 2020., trajanje projekta od 31. srpnja 2020. do 1. rujna 2021., planirana vrijednost projekta 1.397.637,51 kn, planirana vrijednost potpore 358.209,79 kn, ostvarena vrijednost potpore 39.874,69 kn, uz napomenu da je korisnik potpore 21. siječnja poslao obavijest da odustaje od provedbe projekta i daljnje konzumacije potpora po navedenom projektu, nakon čega je 10. ožujka 2022. izdana Odluka o gubitku statusa korisnika potpore, za „Razvoj inovativne boce za praktičnu konzumaciju hrane visoke dodane vrijednosti“, prijava podnesena 31. srpnja 2020., status korisnika potpore odobren je 2. studenog 2020., trajanje projekta od 31. srpnja 2020. do 1. veljače 2022., planirana vrijednost projekta 1.467.492,33 kn, planirana vrijednost potpore 377.027,06 kn, ostvarena vrijednost potpore 39.447,73 kn, uz napomenu da je korisnik potpore 21. siječnja 2022. poslao obavijest da odustaje od provedbe projekta i od daljnje konzumacije potpora po navedenom projektu, nakon čega je 8. ožujka 2022. izdana Odluka o gubitku statusa korisnika potpore, te za „Razvoj personaliziranog koncepta za redukciju prekomjerne i održavanje zdrave tjelesne mase u liječenju kroničnih bolesti djece i odraslih“, prijava podnesena 16. ožujka 2021., uz napomenu da je nakon provedene evaluacije prijave utvrđeno da je prijavitelj već ostvario pravo na sufinanciranje troškova za navedeni projekt po drugom javnom pozivu te je stoga izdana Obavijest o neprihvaćanju prijave od 15. lipnja 2021.

Iznosi se da su društvu Podravka d.d. dodijeljena bespovratna sredstva na temelju Poziva na dostavu projektnih prijedloga “Povećanje razvoja novih proizvoda i usluga koji proizlaze iz aktivnosti istraživanja i razvoja - faza II”, KK.01.2.1.02., na koji su se prijave podnosile putem sustava eFondovi (<https://efondovi.mrrfeu.hr/MISCMS/>), te da se postupak njihove dodjele provodio kroz četiri faze, od kojih je HAMAG-BICRO, u svojstvu Posredničkog tijela razine 2, bio zadužen za tri faze postupka dodjele: Administrativna provjera i provjera prihvatljivosti prijavitelja, Provjera prihvatljivosti projekta i aktivnosti te ocjena kvalitete i Provjera prihvatljivosti troškova, dok je Ministarstvo u svojstvu Posredničkog tijela razine 1 bilo zaduženo za četvrtu fazu postupka dodjele: Donošenje Odluke o financiranju.

Navodi se da Ministarstvo donosi odluke o financiranju sukladno rezultatima provedene prve tri faze postupka dodjele i dokumentaciji zaprimljenoj od strane HAMAG-BICRO, te da je temeljem provedenog postupka dodjele donesena Odluka o financiranju od 8. rujna 2020. i u prosincu 2020. sklopljen Ugovor o dodjeli bespovratnih sredstava potpisan između Ministarstva, u svojstvu Posredničkog tijela razine 1, HAMAG-BICRO, u svojstvu Posredničkog tijela razine 2, te društva Podravka d.d., u svojstvu Korisnika.

U dopisu se obrazlaže da su Zakonom o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u financijskom razdoblju 2014. - 2020. i Uredbom o tijelima u Sustavima upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje za rast i radna mjesta“ („Narodne novine“, broj 107/14., 23/15., 129/15., 15/17., 18/17., 46/21. i 49/21.), definirana tijela i odgovornosti istih u Sustavu upravljanja i kontrole za provedbu Operativnog programa “Konkurentnost i Kohezija 2014.-2020. Ministarstvo u Sustavu upravljanja i kontrole ima ulogu Posredničkog tijela razine 1 koje, između ostalog, surađuje s Posredničkim tijelom razine 2 u praćenju napretka provedbe projekata i isplati sredstava prema korisnicima, te da posebno sklopljenim sporazumima o obavljanju delegiranih funkcija u okviru navedenog Operativnog programa Ministarstvo regionalnoga razvoja i fondova Europske unije, kao upravljačko tijelo, delegira posredničkim tijelima određene funkcije.

U odnosu na dio zahtjeva Povjerenstva koji se odnosi na imenovanje obveznice, napominje se da je temeljem članka 17. stavka 5. Zakona o poticanju razvoja malog gospodarstva („Narodne novine“ broj 29/02., 63/07., 53/12., 56/13. i 121/16.), na prijedlog ministra nadležnog za gospodarstvo, Vlada Republike Hrvatske imenovala državnu tajnicu Natašu Mikuš Žigman za članicu Upravnog odbora HAMAG-BICRO, te se zaključno iznosi da iz priložene dokumentacije proizlazi da je Nataša Mikuš Žigman potpisala pojedine dokumente u određenim fazama provedbe navedenih projekata.

U odnosu na projekt „Razvoj pastoznih dodataka jelima od povrća i začina bez dodanih aditiva i palminog ulja, za univerzalnu primjenu“, očitovanju su priloženi prijava na navedeni projekt podnesena 16. srpnja 2020. Ministarstvu gospodarstva i održivog razvoja od strane društva Podravka d.d., dopis Ministarstva gospodarstva i održivog razvoja od 17. srpnja 2020. upućen HAMAG-BICRO, potpisan od Zvonimira Novaka, pomoćnika ministra, kojim se isti dostavlja na nadležno postupanje, nalaz i mišljenje HAMAG-BICRO od 7. listopada 2020., kojim se utvrđuje da projekt ostvaruje propisane uvjete za dodjelu potpore, koji je potpisala Linda Kasalo Malić, ravnateljica Sektora za bespovratne potpore, Potvrda o statusu korisnika potpore za društvo Podravka d.d. od 2. studenoga 2020., koju je potpisala Nataša Mikuš Žigman, državna tajnica, a kojom se nakon utvrđenja da projekt ostvaruje propisane uvjete za dodjelu potpore odobrava status korisnika potpore za navedeni projekt, nalaz i mišljenje HAMAG-BICRO od 15. listopada 2021., koji se dostavlja radi izdavanja potpore za prethodno razdoblje temeljem dostavljenog Godišnjeg izvješća o izvršenju projektnih aktivnosti za 2020., koji je potpisala Linda Kasalo Malić, ravnateljica Sektora za bespovratne potpore, te Odobrenje Ministarstva gospodarstva i održivog razvoja od 4. studenoga 2021., kojim je utvrđena vrijednost potpore od 31.477,05 kn, koji je potpisao Bojan Batinić, ravnatelj Uprave.

U odnosu na projekt „Razvoj personaliziranog koncepta za redukciju prekomjerne i održavanje zdrave tjelesne mase u liječenju kroničnih bolesti djece i odraslih“, očitovanju su priloženi prijava na navedeni projekt podnesena 18. ožujka 2021. Ministarstvu gospodarstva i održivog razvoja od strane društva Podravka d.d., dopis Ministarstva gospodarstva i održivog razvoja od 23. ožujka 2021. upućen HAMAG-BICRO, potpisan od Bojana Batinića, ravnatelja Uprave, kojim se isti dostavlja na nadležno postupanje, nalaz i mišljenje HAMAG-BICRO od 28. svibnja 2021., kojim se navodi da je podnositelj odustao od podnesene prijave, te Obavijest o neprihvaćanju prijave Ministarstva gospodarstva i održivog razvoja od 15. lipnja 2021., koji je potpisao, Bojan Batinić, ravnatelj Uprave.

U odnosu na projekt „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“, očitovanju su priloženi prijava na navedeni projekt podnesena 3. kolovoza 2020. Ministarstvu gospodarstva i održivog razvoja od strane društva Podravka d.d., dopis Ministarstva gospodarstva i održivog razvoja od 19. kolovoza 2020. upućen HAMAG-BICRO, potpisan od Nataše Mikuš Žigman, državne tajnice, kojim se isti dostavlja na nadležno postupanje, nalaz i mišljenje HAMAG-BICRO od 4. studenoga 2020., kojim se utvrđuje da projekt ostvaruje propisane uvjete za dodjelu potpore, koji je potpisala Linda Kasalo Malić, ravnateljica Sektora za bespovratne potpore, Potvrda o statusu korisnika potpore za društvo Podravka d.d. od 9. studenoga 2020., koju je potpisala Nataša Mikuš Žigman, državna tajnica, a kojom se nakon utvrđenja da projekt ostvaruje propisane uvjete za dodjelu potpore odobrava status korisnika potpore za navedeni projekt, nalaz i mišljenje HAMAG-BICRO od 5. studenoga 2021., koji se dostavlja radi izdavanja potpore za prethodno razdoblje temeljem dostavljenog Godišnjeg izvješća o izvršenju projektnih aktivnosti za 2020., koji je potpisala Linda Kasalo Malić, ravnateljica Sektora za bespovratne potpore, Odobrenje Ministarstva gospodarstva i održivog razvoja od 12. studenoga 2021., kojim je utvrđena vrijednost potpore od 39.874,69 kn, koji je potpisao Bojan Batinić, ravnatelj Uprave, nalaz i mišljenje HAMAG-BICRO od 11. veljače 2022., koji je potpisala Linda Kasalo Malić, ravnateljica Sektora za bespovratne potpore, kojim se utvrđuje da društvo Podravka d.d. nije dostavilo Godišnje izvješće za 2021. te Odluka Ministarstva gospodarstva i održivog razvoja od 10. ožujka 2022., potpisanu od Bojana Batinića, ravnatelja Uprave, kojom se utvrđuje gubitak statusa korisnika potpore po ovome projektu.

U odnosu na projekt „Razvoj inovativne boce za praktičnu konzumaciju hrane visoke dodane vrijednosti“, očitovanju su priloženi prijava na navedeni projekt podnesena 3. kolovoza 2020. Ministarstvu gospodarstva i održivog razvoja od strane društva Podravka d.d., dopis Ministarstva gospodarstva i održivog razvoja od 19. kolovoza 2020. upućen HAMAG-BICRO, potpisan od Nataše Mikuš Žigman, državne tajnice, kojim se isti dostavlja na nadležno postupanje, nalaz i mišljenje HAMAG-BICRO od 7. listopada 2020., kojim se utvrđuje da projekt ostvaruje propisane uvjete za dodjelu potpore, koji je potpisala Linda Kasalo Malić, ravnateljica Sektora za bespovratne potpore, Potvrda o statusu korisnika potpore za društvo Podravka d.d. od 2. studenoga 2020., koju je potpisala Nataša Mikuš Žigman, državna tajnica, a kojom se nakon utvrđenja da projekt ostvaruje propisane uvjete za dodjelu potpore odobrava status korisnika potpore za navedeni projekt, nalaz i mišljenje HAMAG-BICRO od 5. studenoga 2021., koji se dostavlja radi izdavanja potpore za prethodno razdoblje temeljem dostavljenog Godišnjeg izvješća o izvršenju projektnih aktivnosti za 2020., koji je potpisala Linda Kasalo Malić, ravnateljica Sektora za bespovratne potpore, Odobrenje Ministarstva gospodarstva i održivog razvoja od 12. studenoga 2021., kojim je utvrđena vrijednost potpore od 39.447,73 kn, koji je potpisao Bojan Batinić, ravnatelj Uprave, nalaz i mišljenje HAMAG-BICRO od 11. veljače 2022., koji je potpisala Linda Kasalo Malić, ravnateljica Sektora za bespovratne potpore, kojim se utvrđuje da društvo Podravka d.d. nije dostavilo Godišnje izvješće za 2021. te Odluka Ministarstva gospodarstva i održivog razvoja od 8. ožujka 2022., potpisanu od Bojana Batinića, ravnatelja Uprave, kojom se utvrđuje gubitak statusa korisnika potpore po ovome projektu.

HAMAG-BICRO očitovao se dopisom, klasa: 470-01/22-01/07, urbroj: 567-10-22-2 od 12. rujna 2022. u kojem se navodi da se trgovačko društvo PODRAVAKA d.d. prijavilo na Poziv za dostavu projektnih prijedloga Povećanje razvoja novih proizvoda i usluga koji proizlaze iz aktivnosti istraživanja i razvoja - faza II Referente oznake: KK.01.2.1.02. te da je Sektor za bespovratne potpore - Istraživanje, razvoj i inovacije (IRI) izvršio provjeru prihvatljivosti projekta i aktivnosti i ocjenu kvalitete projektne prijave, o čemu je obavijestio Ministarstvo gospodarstva i održivog razvoja koje donosi Odluku o financiranju.

Navodi se da je navedeno društvo sukladno Zakonu o državnoj potpori za istraživačko-razvojne projekte dostavilo Godišnje izvješće o izvršenju projektnih aktivnosti za 2020. godinu o ostvarenim troškovima i korištenju potpore za istraživačko-razvojne projekte „Razvoj pastoznih dodataka jelima od povrća i začina bez dodanih aditiva i palminog ulja, za univerzalnu primjenu", "Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka", te "Razvoj inovativne boce za praktičnu konzumaciju hrane visoke dodane vrijednosti".

Ističe se da su nakon administrativne provjere i utvrđivanja realizacije materijalnih uvjeta prijave za dodjelu potpore nalaz i mišljenje dostavljeni Ministarstvu gospodarstva i održivog razvoja radi izdavanja odobrenja za korištenje potpore za prethodno razdoblje, te da Nataša Mikuš Žigman, kao članica Upravnog odbora agencije HAMAG-BICRO u navedenim radnjama nije sudjelovala, niti je o tome odlučivala.

Očitovanju su priloženi rješenje Vlade Republike Hrvatske od 26. studenoga 2020., kojim je Nataša Mikuš Žigman imenovana članicom Upravnog odbora agencije HAMAG-BICRO, Poziv za dostavu projektnih prijedloga agencije HAMAG-BICRO od 7. kolovoza 2020., potpisan od predsjednika Uprave Vjerana Vrbaneca, te člana Uprave Ante-Janka Bobetka, upućen Ministarstvu gospodarstva i održivog razvoja, te nalazi i mišljenje za tri navedene projekta, koje je potpisala Linda Kasalo Malić, ravnateljica Sektora.

Povjerenstvo je dopisom Broj: 711-I-2057-M-370/22-05-17 od13. listopada 2022. od Ministarstva gospodarstva i održivog razvoja zatražilo da u svrhu razjašnjenja bitnih okolnosti u pogledu istraživačko-razvojnih projekata „Razvoj inovativne boce za praktičnu konzumaciju hrane visoke dodane vrijednosti“ te „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“ navede je li trgovačko društvo Podravka d.d., kao korisnik potpore, iskoristilo cijeli iznos odobrene potpore u navedenim projektima, odnosno je li nakon donošenja dviju odluka o gubitku statusa korisnika potpore u istima korisnik potpore vratio cijeli ili dio dodijeljenog iznosa potpore te koliko iznosi visina vraćene potpore u svakom projektu.

Istim je dopisom Ministarstvo pozvano navesti je li u postupku dodjele bespovratnih sredstava temeljem Poziva na dostavu projektnih prijedloga „Povećanje razvoja novih proizvoda i usluga koji proizlaze iz aktivnosti istraživanja i razvoja – faza II“, KK.01.2.1.02, u okviru kojeg je donesena Odluka o financiranju projektnog prijedloga „Razvoj inovativnih proizvoda od nusproizvoda tijekom prerade povrće“ u korist društva Podravka d.d., te je sklopljen Ugovor o dodjeli bespovratnih sredstava, obveznica Nataša Mikuš Žigman poduzimala radnje koje su prethodile nastanku navedenog poslovnog odnosa te koje je radnje eventualno poduzimala, zajedno sa pozivom za dostavom dokumentacije (prijedlozi, odluke, ugovori i dr.).

Ministarstvo gospodarstva i održivog razvoja očitovalo se dopisom, klasa: 011-01/20-01/627, urbroj: 517-14-1-22-4 od 7. studenoga 2022. u kojem se navodi da je društvo Podravka prehrambena industrija d.d. Ministarstvu u 2020. podnijelo prijave za četiri projekta temeljem Zakona o državnoj potpori za istraživačko-razvojne projekte, koji su navedeni u prethodnom dopisu od 26. rujna 2022.

Navodi se da su isti projekti prošli cjelokupni proces administrativne provjere i evaluacije opravdanosti zahtjeva u skladu sa predmetnim Zakonom i Pravilnikom o državnoj potpori za istraživačko- razvojne projekte, te da je potpora odobrena za sve projekte, osim za jedan projekt „Razvoj personaliziranog koncepta za redukciju prekomjerne i održavanje zdrave tjelesne mase u liječenju kroničnih bolesti djece i odraslih“ u kojem je izdana Obavijest o neprihvaćanju prijave, jer je prijavitelj već ostvario pravo na sufinanciranje troškova za navedeni projekt po drugom javnom pozivu.

U dopisu se iznosi vezano za istraživačko-razvojni projekti „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka” da je prijavom planirana potpora u razdoblju od 31. srpnja 2020. do 1. rujna 2021. s planiranim maksimalnim iznosom od 358.209,79 kn, te da je za „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka" prijavom planirana potpora u razdoblju od 31. srpnja 2020. do 1. veljače 2022. s planiranim maksimalnim iznosom od 377.027,06 kuna. Ističe se da je korisnik u daljnjoj provedbi odustao od provedbe navedenih projekata i korištenja potpore za prethodno navedena dva projekta, te da je izvijestio provedbeno tijelo HAMAG-BICRO o odustajanju od daljnje provedbe

Navodi se da je važno naglasiti da se u skladu s člankom 8. stavka 1. navedenog Zakona potpora odnosi na poreznu olakšicu za istraživačko-razvojne projekte i studije izvedivosti te da se u skladu sa stavkom 2. istog članka ostvaruje kao pravo na dodatno umanjenje osnovice poreza na dobit, odnosno poreza na dohodak za opravdane troškove, pri čemu korisnik u svojoj prijavi prijavljuje planirane aktivnosti i troškove te isti može tijekom provedbe projekta odustati od daljnje provedbe.

Istraživačko-razvojni projekti su po svojoj prirodi rizični projekti s aspekta rezultata istraživačko-razvojnih aktivnosti te s poslovnog aspekta, jer tijekom provedbe može doći do spoznaje da projekt neće polučiti očekivane rezultate te da daljnja provedba može generirati trošak bez vidljivih rezultata, a najveći trošak istraživačko-razvojnih projekta je trošak osoblja, koji uključuju troškove plaća i naknada istraživača, tehničara i ostalog pomoćnog osoblja zaposlenog na projektu u razmjernom dijelu radnog vremena. Navodi se da je korisnik naveo da odustaje zbog promjene smjera razvoja tvrtke i ekonomske neisplativosti projekata.

Ministarstvo iznosi da se sukladno članku 18. Zakona odobrenje za korištenje potpore daje na osnovu opravdanih troškova koje je korisnik prikazao u Godišnjem izvješću za razdoblje na koje se navedeno odnosi, odnosno za prethodnu godinu, što je u ovom slučaju bilo u 2021. za 2020. godinu te u slučaju da korisnik odustane od daljnje provedbe projekta i izgubi status korisnika potpore (nedostavljanjem godišnjeg izvješća) nije dužan vraćati potporu dodijeljenu za ono razdoblje trajanja projekta za koje je podnijeto godišnje izvješće s prihvatljivim aktivnostima i troškovima, budući da je iste proveo i opravdao.

U skladu s člankom 20. Zakona korisnik je dužan vratiti potporu samo u slučaju kršenja odredbi iz Uredbe Komisije Europske unije broj 651/14. od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članka 107. i 108. Ugovora i s odredbama Uredbe Komisije EU broj 2017/1084 od 14. lipnja 2017. o izmjeni Uredbe broj 651/14. i o izmjeni Uredbe (EU) br. 702/14. u vezi s izračunavanjem prihvatljivih troškova i članka 108. stavka 3. Ugovora o funkcioniranju Europske unije, kada davatelj potpore utvrdi da se sredstva potpore koriste suprotno odredbama navedenog Zakona, te kada povrat potpore naloži Europska komisija, što u ovoj situaciji nije slučaj.

Navodi se da je korisniku za projekt „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“ temeljem Odobrenja za korištenje potpore za prethodno razdoblje za 2020. priznat iznos umanjenja porezne osnovice od 221.526,07 kn te da je državna potpora koju je korisnik potpore iskoristio s obzirom na realizaciju projekta u izvještajnom razdoblju za 2020. godinu iznosila 39.874,69 kn, dok je korisniku za projekt „Razvoj inovativne boce za praktičnu konzumaciju hrane visoke dodane vrijednosti“ priznat iznos umanjenja porezne osnovice od 219.154,04 kn, a državna potpora koju je korisnik potpore iskoristio s obzirom na realizaciju projekta u izvještajnom razdoblju iznosi 39.447,73 kn.

U očitovanju se tumači kako korisnik nije dužan vraćati potporu odobrenu za određeno razdoblje u okviru trajanja projekta za koje je podnijeto godišnje izvješće s prihvatljivim aktivnostima i troškovima i koje je prošlo evaluaciju, te da ako kasnije odustane od daljnje provedbe projekta i izgubi status korisnika potpore isti gubitak potpore znači da korisnik ne može koristiti potporu za razdoblje koje slijedi nakon toga. Odlukom o gubitku statusa korisnika potpore ranije planirano trajanje projekta prestaje te prestaje mogućnost korištenja planirane odobrene potpore za razdoblje nakon gubitka statusa korisnika potpore, slijedom čega korisnik potpore nije iskoristio cijeli iznos odobrene planirane potpore u navedenim projektima već u iznosima i za ono razdoblje kako je prethodno opisano.

Zaključno se napominje da postupak dodjele bespovratnih sredstava za Poziv „Povećanje razvoja novih proizvoda **i** usluga koji proizlaze iz aktivnosti istraživanja i razvoja - faza II“ provodio kroz četiri faze od kojih je HAMAG-BICRO, u svojstvu Posredničkog tijela razine 2, bila zadužena za administrativnu provjeru i provjeru prihvatljivosti prijavitelja, provjeru prihvatljivosti projekta i aktivnosti, ocjenu kvalitete i provjeru prihvatljivosti troškova, te je Ministarstvo, u svojstvu Posredničkog tijela razine 1, bilo zaduženo za četvrtu fazu postupka dodjele: Donošenje Odluke o financiranju.

Navodi se da je Ministarstvo donijelo Odluku o financiranju, sukladno rezultatima provedenog evaluacijskog postupka od strane HAMAG-BICRO, za projektni prijedlog „Razvoj inovativnih proizvoda od nusproizvoda tijekom prerade povrća“ referentne oznake: KK.01.2.1.02.0069 dana 8. rujna 2020., te se iznosi da je sukladno Odluci o imenovanju čelnika Posredničkog tijela razine 1 u okviru Operativnog programa Konkurentnost i kohezija 2014. - 2020. od 21. kolovoza 2020. Marko Markić, tadašnji ravnatelj Uprave za programe i projekte EU, europske i međunarodne poslove bio imenovan čelnikom Posredničkog tijela razine 1, iz kojeg razloga u odnosu na provođenje četvrte faze postupka dodjele za projektni prijedlog trgovačkog društva Podravka d.d. obveznica Nataša Mikuš Žigman nije bila sudionik tog procesa.

Očitovanju su priloženi Odluka o imenovanju čelnika Posredničkog tijela razine 1 okviru Operativnog programa Konkurentnost i kohezija 2014. - 2020. od 21. kolovoza 2020., donesena od strane obveznika Tomislava Ćorića, ministra gospodarstva i održivog razvoja, kojom se Marko Markić, ravnatelj Uprave, imenuje čelnikom Posredničkog tijela razine 1, dopis Ministarstva gospodarstva i održivog razvoja od 8. rujna 2020., potpisan od strane Marka Markića, ravnatelja Uprave, upućen društvu Podravka d.d., kojim se poziva dostaviti projektne prijedloge, te Odluka o financiranju od 8. rujna 2020. koju je donio Tomislav Ćorić, ministar gospodarstva i održivog razvoja, kojom se društvu Podravka d.d. dodjeljuje iznos od 3.055.545,56 kn sredstava za realizaciju ulaganja u projekte.

Navodi se da je važno naglasiti da se u skladu s člankom 8. stavka 1. navedenog Zakona potpora odnosi na poreznu olakšicu za istraživačko-razvojne projekte i studije izvedivosti te da se u skladu sa stavkom 2. istog članka ostvaruje kao pravo na dodatno umanjenje osnovice poreza na dobit, odnosno poreza na dohodak za opravdane troškove, pri čemu korisnik u svojoj prijavi prijavljuje planirane aktivnosti i troškove te isti može tijekom provedbe projekta odustati od daljnje provedbe.

Uvidom u podatke sudskog registra nadležnog Trgovačkog suda u Bjelovaru, utvrđeno je da je pod matičnim brojem subjekta 01006549 upisano trgovačko društvo Podravka prehrambena industrija d.d., te da su kao sadašnji članovi Uprave društva kronološki upisani Ljiljana Šapina, članica Uprave imenovana odlukom od 24. veljače 2022., prvi put imenovana odlukom od 24. veljače 2017., Davor Doko, član Uprave imenovan odlukom od 24. veljače 2022., prvi put imenovan odlukom od 1. svibnja 2017., Martina Dalić, predsjednica Uprave imenovana odlukom od 3. veljače 2021. te potom odlukom od 4. veljače 2022., Milan Tadić, član Uprave imenovan odlukom od 24. veljače 2022., te Ivan Mandić, član Uprave imenovan odlukom od 1. srpnja 2022.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 22. stavku 2. ZSSI/21-a obveze iz članka 18. istog Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI/21-a propisano je da za obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI/21-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Prema odredbi članka 23. stavka 5. ZSSI/21-a, ograničenje iz stavka 2. ovog članka primjenjuje se za vrijeme trajanja prava na naknadu plaće nakon prestanka dužnosti propisane posebnim zakonima.

Sukladno članku 23. stavku 6. ZSSI/21-a, u slučaju iz stavka 1. i 2. toga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Iz zahtjeva Nataše Mikuš Žigman proizlazi da je trgovačko društvo Podravka d.d. ponudilo obveznici sklapanje ugovora o radu za radno mjesto direktor Sektora „Poslovna održivost i zelena transformacija“te da obveznica prihvaća istu ponudu, zbog čega bi prestala obnašati dužnost državne tajnice u Ministarstva gospodarstva i održivog razvoja.

Uvidom u očitovanje i dokumentaciju Ministarstva gospodarstva i održivog razvoja, utvrđeno je da je u razdoblju u kojem je obveznica obnašala dužnost državne tajnice postojali poslovni odnosi između istog Ministarstva i trgovačkog društva Podravka d.d., koji se odnose na davanje državne potpore kao i na dodjelu bespovratnih sredstava.

U odnosu na poslovni odnos davanje državne potpore, Ministarstvo je temeljem odredbi Zakona o državnoj potpori za istraživačko-razvojne projekte te Pravilnika o državnoj potpori za istraživačko-razvojne projekte, koji imaju za cilj povećanje ulaganja privatnog sektora u istraživanje i razvoj, odobravalo državne potpore za istraživačko-razvojne projekte i studije izvedivosti, koje su bile ostvarivane kao pravo na dodatno umanjenje osnovice poreza na dobit ili poreza na dohodak za opravdane troškove.

Pritom je Ministarstvo provedbu većine aktivnosti prilikom odlučivanja o davanju potpore povjerilo HAMAG-BICRO-u, provedbenom tijelu, što je uključivalo administrativnu provjeru, provjeru prihvatljivosti korisnika, projekta, aktivnosti i troškova, evidentiranja korisnika potpore, praćenje realizacije projektnih aktivnosti, te izvještavanje o rezultatima i učincima potpora, dok Ministarstvo izdaje korisniku potpore potvrdu o statusu korisnika potpore ili donosi obavijest o neprihvaćanju prijave.

Korisnik potpore je dužan provedbenom tijelu podnositi godišnje izvješće o izvršenju projektnih aktivnosti koje se podnosi za prethodnu godinu te Ministarstvo, temeljem nalaza i mišljenja provedbenog tijela, izdaje odobrenje za korištenje potpore za prethodnu godinu, odnosno donosi odluku o gubitku statusa korisnika potpore za daljnje razdoblje, ako ne bude podneseno godišnje izvješće ili podnositelj odustane od daljnjeg prava na korištenje potpore.

Stoga korisnik potpore nije dužan vratiti potporu odobrenu za određeno razdoblje tijekom trajanja projekta za koje je podneseno godišnje izvješće koje je zadovoljilo na evaluaciji, dok kasniji gubitak status korisnika potpore podrazumijeva da korisnik ne može koristiti potporu za iduće razdoblje.

Uvidom u dokumentaciju utvrđeno je da je društvo Podravka d.d. u 2020. i 2021. podnijelo četiri prijave za dodjelom potpore, za „Razvoj pastoznih dodataka jelima od povrća i začina bez dodanih aditiva i palminog ulja, za univerzalnu primjenu“, „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“, „Razvoj inovativne boce za praktičnu konzumaciju hrane visoke dodane vrijednosti“, te „Razvoj personaliziranog koncepta za redukciju prekomjerne i održavanje zdrave tjelesne mase u liječenju kroničnih bolesti djece i odraslih“.

Obveznica Nataša Mikuš Žigman je u obnašanju dužnosti državne tajnice u Ministarstvu gospodarstva i održivog razvoja, temeljem nalaza i mišljenja HAMAG-BICRO-a kojim je ocijenjeno postojanje propisanih uvjeta za dodjelu potpore, u projektima „Razvoj pastoznih dodataka jelima od povrća i začina bez dodanih aditiva i palminog ulja, za univerzalnu primjenu“, „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“ te „Razvoj inovativne boce za praktičnu konzumaciju hrane visoke dodane vrijednosti“ donijela potvrde kojima se društvu Podravka d.d. odobrava status korisnika potpore u tim projektima.

Temeljem navedenih potvrda nije ostvareno pravo na samu potporu, već je stečeno svojstvo korisnika potpore pretpostavka za odobravanje potpore u svakoj godini za vrijeme odobrenog trajanja projekta, što se čini posebnim odlukama kojima se po podnesenim godišnjim izvješćima korisnika potpore evaluiraju prihvatljivi troškovi projekta te utvrđuje pravo na potporu na godišnjoj razini za prethodnu godinu.

Tako je u odnosu na „Razvoj pastoznih dodataka jelima od povrća i začina bez dodanih aditiva i palminog ulja, za univerzalnu primjenu“ ostvaren u 2021. iznos potpore od 31.477,05 kn za 2020., za „Razvoj inovativnog spremnika za praktičnu konzumaciju hrane visoke dodane vrijednosti kao gotovog obroka“ ostvaren u 2021. iznos potpore od 39.874,69 kn, nakon čega je korisnik u 2022. odustao od daljeg korištenja prava na potporu nepodnošenjem godišnjeg izvješća za 2021., za “, „Razvoj inovativne boce za praktičnu konzumaciju hrane visoke dodane vrijednosti“ u 2021. ostvaren je iznos potpore od 39.447,73 kn, nakon čega je korisnik u 2022. odustao od daljeg korištenja prava na potporu nepodnošenjem godišnjeg izvješća za 2021., dok za „Razvoj personaliziranog koncepta za redukciju prekomjerne i održavanje zdrave tjelesne mase u liječenju kroničnih bolesti djece i odraslih“ potpora nije odobrena, jer je društvo Podravka d.d. već koristilo potporu po drugoj osnovi.

Iz sadržaja očitovanja i dokumentacije nije utvrđeno da bi obveznica Nataša Mikuš Žigman u obnašanju dužnosti državne tajnice razmatrala godišnja izvješća po navedenim projektima, odnosno da bi utvrđivala pravo na potporu temeljem kojih je istih bila ostvarivana, kao i da nije odlučivala o gubitku statusa korisnika potpore u slučaju kada godišnja izvješća nisu bila podnesena.

U pogledu poslovnog odnosa dodjele bespovratnih sredstava za Poziv „Povećanje razvoja novih proizvoda iusluga koji proizlaze iz aktivnosti istraživanja i razvoja - faza II“, iz očitovanja i dokumentacije Ministarstva gospodarstva i održivog razvoja proizlazi da je HAMAG-BICRO provodio radnje administrativne provjere i provjere prihvatljivosti prijavitelja, projekta, aktivnosti i troškova te ocjene kvalitete, dok je Ministarstvo gospodarstva i održivog razvoja bilo nadležno za donošenje odluke o financiranju, koju je od 8. rujna 2020. donio Tomislav Ćorić, ministar gospodarstva i održivog razvoja, te je istome društvu Podravka d.d. dodijeljen iznos od 3.055.545,56 kn za realizaciju ulaganja u projekte.

Iz sadržaja navedenog očitovanja proizlazi da u radnjama koje su prethodile donošenju ove odluke nije sudjelovala obveznica Nataša Mikuš Žigman, već Marko Markić, tadašnji ravnatelj Uprave za programe i projekte EU, europske i međunarodne poslove, što je potvrđeno uvidom u dokumentaciju.

Također, u očitovanju HAMAG-BICRO-a navodi se da Nataša Mikuš Žigman, kao članica Upravnog odbora, u aktivnostima ove Agencije kao provedbenog tijela koje su prethodile nastanku svih navedenih poslovnih odnosa između Ministarstva gospodarstva i održivog razvoja i društva Podravka d.d., a odnose se na davanje mišljenja nakon provedenog postupka administrativne provjere zaprimljenih prijava u postupku utvrđivanja prava na potporu, odnosno na provjeru prihvatljivosti projekta i kvalitete projektne prijave u postupku dodjele novčanih sredstava, nije odlučivala, niti da je u istima sudjelovala.

Iz opisa poslova navedenog u priloženom mišljenju Katedre za trgovačko pravo i pravo društava na Pravnom fakultetu Sveučilišta u Zagrebu, proizlazi da direktor Sektora ne može samostalno donositi poslovne odluke, niti ih provoditi, te da iste postaju pravno obvezujuće tek kada ih prihvati Uprava društva Podravka d.d., slijedom čega Povjerenstvo zaključuje da se neovisno o nazivu radnog mjesta „direktor“ u konkretnoj situaciji radi o tzv. izvršnom direktoru koji nije član uprave trgovačkog društva niti je ovlašten zastupati društvo, te se ne upisuje u sudski registar.

Stoga Povjerenstvo zahtjev obveznice nije razmatralo u kontekstu odredbe članka 18. stavka 1. ZSSI/21-a u svezi s člankom 22. stavkom 2. ZSSI/21-a, niti primjenom odredbe članka 23. stavka 1. ZSSI/21-a, koje se odnose na članstvo u upravi trgovačkog društva, odnosno imenovanje na upravljačke funkcije u pravnoj osobi nakon prestanka obnašanja dužnosti, već vezano za primjenu odredbe članka 23. stavka 2. ZSSI/21-a, koja se odnosi na dopuštenost zasnivanja radnog odnosa nakon prestanka mandata na neupravljačkoj funkciji.

Navedenom je odredbom zabranjeno obveznici da nakon prestanka obnašanja dužnosti državne tajnice stupi u radni odnos u pravnoj osobi, ako je ista bila u poslovnom odnosu s tijelom javne vlasti u kojem je obnašala dužnost za vrijeme trajanja prava na naknadu plaće nakon prestanka dužnosti propisane posebnim zakonima.

S obzirom da je obveznica obnašala dužnost državne tajnice u Ministarstvu gospodarstva i održivog razvoja, na nju se u smislu ostvarivanja prava na naknadu plaće nakon prestanka obnašanja dužnosti primjenjuju odredbe Zakona o obvezama i pravima državnih dužnosnika („Narodne novine“, broj 01/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07. 107/07., 60/08,. 38/09., 150/11., 22/13., 102/14., 103/14., 03/15., 93/16., 44/17. i 66/19.), koji u članku 1. stavku 2. propisuje da su državni tajnici obveznici u smislu toga Zakona.

Člankom 15. stavkom 1. Zakona o pravima i obvezama državnih dužnosnika propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, ostvaruju pravo na naknadu u visini plaće koju ostvaruje dužnosnik na toj dužnosti, a sljedećih šest mjeseci pravo na naknadu u visini 50% plaće koju ostvaruje dužnosnik na toj dužnosti, dok je stavkom 2. istog članka propisano da dužnosnici koji su dužnost obnašali manje od jedne godine, ali više od tri mjeseca, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, tri mjeseca od dana prestanka obnašanja dužnosti, ostvaruju pravo na naknadu u visini plaće koju ostvaruje dužnosnik na toj dužnosti, a sljedeća tri mjeseca pravo na naknadu u visini 50% plaće koju ostvaruje dužnosnik na toj dužnosti.

Navedeno je ograničenje propisano jer bi se zasnivanje radnog odnosa u pravnoj osobi koja je bila u poslovnom odnosu s Ministarstvom gospodarstva i održivog razvoja moglo dovesti u svezu s radnjama koje je obveznica poduzimala u obnašanju javne dužnosti u odnosu na tu pravnu osobu ili bi isto moglo predstavljati oblik usluge za radnje koje je obveznica prethodno poduzela prema pravnoj osobi, slijedom čega bi se prihvaćanjem imenovanja mogla naći u sukobu interesa.

Međutim, člankom 23. stavku 6. ZSSI/21-a propisano je da će Povjerenstvo obvezniku dati suglasnost za imenovanje, ako iz okolnosti konkretnog slučaja proizlazi da ne postoji sukob interesa.

S obzirom da nije utvrđeno da bi obveznica Nataša Mikuš Žigman u obnašanju dužnosti državne tajnice u Ministarstvu gospodarstva i održivog razvoja donosila odluke o odobravanju državne potpore, odnosno isplati sredstava trgovačkom društvu Podravka d.d., već da je temeljem stručnog nalaza i mišljenja o ispunjavanju uvjeta drugog državnog tijela HAMAG-BICRO u studenome 2020. utvrdila status korisnika potpore ovome društvu u tri projekta, što je pravna pretpostavka za kasnija odobravanja potpora na godišnjoj razini, a posebice imajući u vidu da su tri od pet članova Uprave društva Podravka d.d., među kojima je i aktualna predsjednica Uprave, imenovani nakon što je ovaj status već bio utvrđen te su odobrena bespovratna sredstva, nije utvrđeno da bi se obveznica u tim okolnostima našla u sukobu interesa, pa stoga nije bilo zapreke da se obveznici dade suglasnost da može zasnovati radni odnos na radnom mjestu direktora Sektora „Poslovna održivost i zelena transformacija“ u trgovačkom društvuPodravka d.d.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Nataša Mikuš Žigman, putem dostavljene e-mail adrese
2. Objava na internetskoj stranici Povjerenstva
3. Pismohrana